text: [{"text_idx": "#000007", "text": "Yezebele wa\u0304di na mwana mwana-mukaji witwa bu Atadia, mwine wa\u0304di mubi pamo bwa inandi. Atadia ba\u0304musongele kudi mulopwe wa Yuda. Wandi mulume pa kufwa, wandi mwana mwana-mulume waa\u0304nza kuludika. Uno mwana paa\u0304fwile, Atadia we\u0304bikika aye mwine bu mulopwe wa Yuda. Penepo wa\u0304kimba kujimankanya musuku wa bulopwe, na kwipaya muntu yense ubwanya kukekala bu mulopwe pa kyandi kyaba, wa\u0304ipaile\u2019nka ne bandi bankana bene. Bantu bonso ba\u0304di bamutyina."}, {"text_idx": "#000008", "text": "Yehoyada, Kitobo Mukatampe ne wandi mukaji, Yehosheba, ba\u0304yukile\u2019mba bilonga Atadia\u2019bya i bibi mpata. Ba\u0304tu\u0304la bu\u0304mi bwabo mu kyaka na kufya\u2019ko munkana umo wa Atadia, witwa bu Yoashe, wa\u0304di ukidi mwana wa lukeke. Ba\u0304mulelela ku tempelo."}, {"text_idx": "#000009", "text": "Yoashe paa\u0304bwenye myaka isamba-ibidi, Yehoyada wa\u0304bunga bamfumu bonso ne bene Levi, we\u0304basapwila\u2019mba: \u2018Lamai bibelo bya tempelo, kadi kemwakitwejai muntu nansha umo mu tempelo.\u2019 Ebiya Yehoyada wa\u0304bikika Yoashe bu mulopwe wa Yuda, wa\u0304muvwika ne kilongo kya bulopwe ku mutwe. Bantu ba Yuda ba\u0304tu\u0304ta kyungwe amba: \u2018Mulopwe ufwa bununu!\u2019"}, {"text_idx": "#000010", "text": "Atadia mulopwe mukaji pa kwivwana lunwa lukatampe lwa kibumbo, wa\u0304enda lubilo ku tempelo. Aye pa kumona mulopwe mupya, wa\u0304ela lwanji amba: \u201cI kitumba! I kitumba!\u201d Bamfumu pa kumumona, ba\u0304mukwata, ba\u0304kamwipaya. Ino le lupusa lubi lwaa\u0304zambaleje mu muzo nalo le?"}, {"text_idx": "#000011", "text": "Yehoyada wa\u0304kweshe muzo usambe kipwano na Yehova, na kulaya\u2019mba bakato\u0304ta\u2019nka Yehova kete. Yehoyada we\u0304bason\u0303anya bapomone tempelo ya Ba\u0304la ne kulalakanya bilezaleza. Wa\u0304tonga babitobo ne bene Levi bengile ku tempelo mwanda wa bantu banze kuto\u0304tela\u2019ko monka. Wa\u0304tu\u0304dile banzamu ba ku bibelo balame tempelo kutyina mwakatwela muntu nansha umo wa disubi. Kupwa, Yehoyada ne bamfumu ba\u0304selela Yoashe ku njibo mikatakata, ba\u0304mutu\u0304la pa lupona. Bantu ba Yuda ba\u0304sangele. Pano ba\u0304di kebengidila Yehova, mwanda ba\u0304ku\u0304dilwe kudi Atadia mwana-mukaji mubi ne ku buto\u0304tyi bwa Ba\u0304la. Lelo ubamone bukankamane bwa Yehoyada mobwa\u0304kwashishe bantu bavule?"}, {"text_idx": "#000016", "text": "Ba Adama ne Eva Keba\u0304ko\u0304kelepo Leza"}]